text: Terrormistænkt usbeker bosat i Trekantområdet er løsladt
  10 oktober 2017 kl. 19.01
  En 42-årig mand fra Vejle sad fængslet i Danmark mistænkt for at medvirke til terror i Tyrkiet - nu er han løsladt.
  Sydøstjyllands Politi har løsladt en 42-årig usbeker, der sad varetægtsfængslet i Danmark. Den nu løsladte har ikke været sigtet for noget af de danske myndigheder.
  Manden sad fængslet, fordi Tyrkiet havde begæret ham udleveret fra Danmark.
  Myndighederne i Tyrkiet mistænker manden for at have skaffet våben, der blev brugt til et angreb på en tyrkisk natklub i Istanbul nytårsaften, hvor 39 mennesker blev dræbt.
  Michael Juul Eriksen, forsvarer: "Han er blevet løsladt her til aften. Det er sket, på baggrund af at han ikke kan udleveres til Tyrkiet."
  Sydøstjyllands Politi oplyser i en pressemeddelelse, at manden blev løsladt klokken 16.36 tirsdag. Manden havde siddet varetægtsfængslet siden den 20. juli 2017.
  - Baggrunden for løsladelsen er, at Sydøstjyllands Politi ikke har fundet, at der kan ske varetægtsfængsling på andet grundlag end en udlevering til Tyrkiet, der nu er blevet afslået, lyder det i pressemeddelelsen.
  
  Forsvarer bekræfter
  Den 42-åriges danske forsvarer, Michael Juul Eriksen, bekræfter, at hans klient er blevet løsladt.
  - Han er blevet løsladt her til aften. Det er sket, på baggrund af at han ikke kan udleveres til Tyrkiet, siger han.
  Han kan ikke fortælle, hvorfor Rigsadvokaten er nået frem til den beslutning.
  Den nu løsladte har ikke været sigtet for noget af de danske myndigheder. Tyrkiet har ikke frafaldet anmodningen om udlevering.
  Retsmøde er aflyst
  Efter planen skulle Retten i Kolding onsdag tage stilling til, om varetægtsfængslingen skulle forlænges, men retsmødet er nu aflyst.
  Den 42-årige mand, der er bosat i Vejle, har boet en årrække i Danmark.
  De usbekiske rødder har han til fælles med den person, der af de tyrkiske myndigheder anses for at være gerningsmanden bag angrebet, Abdulgadir Masharipov.
  Nægter sig skyldig
  Masharipov blev efter angrebet pågrebet af tyrkisk politi efter en intens menneskejagt.
  - Terroristen har tilstået forbrydelsen, udtalte Istanbuls guvernør, Vasip Sahin, dengang.
  Vejle Amts Folkeblad har tidligere skrevet, at den 42-årige mand beskyldes for at have overdraget to pistoler og flere AK 47-rifler til en kirgisisk mand, der skal have stået i ledtog med Abdulgadir Masharipov.
  Michael Juul Eriksen har tidligere oplyst til Ritzau, at hans klient nægter sig skyldig i anklagen mod ham.
  